UĞURLA HƏLL EDİLMİŞ BƏZİ MÜRACİƏTLƏR

Bakı mərkəzi üzrə
Məsələ həll olundu – Vətəndaş Azərbaycan Hava Yollarının əməkdaşlarının qanunsuz hərəkətlərindən şikayət etmişdır və bəzi Təşkilatın müraciətindən sonra daxil olmuş məktubda deyilir ki, araşdırma aparılmış, qanunu pozmuş əməkdaşlar cəzalandırılmış və hətta işdən də azad olunmuşdur.  

İnzibati saksiyalar verildi – Vətəndaşın Dövlət Yol Polisi (DYP) əməkdaşlarının qanunsuz hərəkətlərindən şikayəti daxil olmuşdur. Təşkilatın müraciətindən sonra 2 nəfər DYP əməkdaşı vəzifələrindən sui istifadə etdiklərinə görə inzibati tənbehə cəlb olunmuşlar.

Vətəndaşa təzminat ödənildi – Əmək hüquqların pozulmasından şikayətlənən vətəndaş mərkəzə ərizə ilə müraciət etmiş. Rəsmi müdaxilədən sonra məktub daxil olmuş və vətəndaşa təzminatın tam ödəniləcəyi göstərilmişdir.

Vətəndaşa yazılmış borc silinmişdir – Vətəndaş Bakelektrik şəbəkəsi tərəfindən ondan artıq borc ödəməsi tələbindən şikayət etmişdir. Müraciətdən sonra birinci mavin bildirmişdir ki, vətəndaşın borcu yoxdur. 

Məhkəmə qərarı icra olunur – Vətəndaş məhkəmə qərarının icra olunmamasından şikayət etmişdir. Təşkilatın müraciətindən sonra qərarın icraatı təmin olunmuşdur.

Gəncə mərkəzi üzrə
Müraciətçiyə şəxsiyyət vəsiqəsi verilmişdir - Müraciətçi  bildirmisdir ki, şəxsiyyət vəsiqəsi almaq üçün sənədləri  təqdim etməsinə baxmayaraq, o, şəxsiyyət vəsiqəsini ala bilməmişdir. Mərkəzin müdaxiləsindən sonra  araşdırılma aparılmış və müəyyən olunmuşdur ki,  həqiqətən də müraciətçinin sənədləri pasport–qeydiyyat bölməsinə təqdim olunmuş və müraciətçi süründürməçiliklə üzləşmişdir.  Müraciətçiyə şəxsiyyət vəsiqəsi verilmiş, bölmənin əməkdaşlarına nöqsanlara yol verdikləri üçün xəbərdarlıq edilmişdir.

Ünvanlı sosial yardım təyin olunmuşdur - Müraciətçi ərizəsində bildirir ki, ünvanli sosial yardım almaq üçün müraciət etmiş və təyin olunması üçün ondan 150 AZN rüşvət istəmişlər. Mərkəzin müdaxiləsindən sonra müraciətçinini sənədləri müvafiq qaydada qəbul olunmuş və ona ünvanli sosial yardım təyin olunmuşdur.

Vətəndaşın müraciəti həllini tapdı - Müraciətçi bildirir ki, onun uşaqların hüquqları təhsil aldıqları orta məktəbdə müəllimləri tərəfindən pozulmuşdur. Nazirlikdən gələn cavabda bildirilir ki, araşdırılma aparılmış, nəticə  məktəb pedaqoji şurasında müzakirə olunmuş, şagirdlərin biliyinin qiymətləndirilməsi və qiymətlərin məktəb sənədlərinə köçürülməsində ciddi nöqsanlara yol verdiyinə görə müəlliməyə töhmət verilmiş, məktəb sənədlərinin aparılmasına zəif nəzarət etdiynə görə təlim–tərbiyə işləri üzrə direktor müavininə xəbərdarlıq elan olunmuşdur. Məktəbin fəaliyyətinin nəzarətə götürülməsi barədə rayon təhsil şöbəsinə müvafiq tapşırıq verilmişdir.

Doğum haqqında şəhadətnamə rüşvətsiz verilmişdir - Müraciətçi bildirmişdir ki, 2 uşağının doğum haqqında şəhadətnaməsi itdiyi üçün VVAQ şöbəsinə müraciət etmişdir. Müraciətçidən hər bir doğum haqqında şəhadətnamənin verilməsi üçün 50 AZN  pul tələb olunmuşdur.  Mərkəzin müdaxiləsindən sonra müraciətçi hər bir doğum haqqında şəhadətnamə üçün 2 AZN dövlət rüsumu köçürmüş və şəhadətnamələri almışdır.

Sənədlərin surətləri təsdiq olunmuşdur - Müraciətçi ofisə müraciət edərək bildirdi ki, ondan sənədlərin surətinin təsdiqi üçün 25 AZN pul tələb olunmuşdur. Mərkəzin müdaxiləsindən sonra müraciətçinin sənədlərinin surəti dövlət rüsumları ödənilərək notariat qaydada təsdiq olunmuşdur.

Məhkəmə qərarı icra olunmuşdur - Aliment tutulması ilə bağlı məhkəmə qətnaməsi icra olunmadığı üçün dəfələrlə məhkəmə icraçıları bölməsinə müraciət etməsinə baxmayaraq, qətnamə icra olunmamışdır. Mərkəzini müdaxiləsindən sonra  aliment  borcludan tutulmağa başlamışdır.

Əmək haqqı ödənilmişdir - Müraciətçi bildirmişdir ki, 6 aylıq əmək haqqı ödənilmir. Dəfələrlə müraciət etiməsinə baxmayaraq, heç bir nəticə əldə edə bilməmişdir. Mərkəzin müdaxiləsindən sonra müfəttişlikdən gələn cavabda bildirilir ki, araşdırma aparılmış, müraciətçinin əmək haqqısı ödənilmişdir.

Lənkəran mərkəzi üzrə
Vətəndaşın kartı hazırlanmışdır – Vətəndaş vəfat etmiş ərinin pensiya kartının ala bilməməsindən şikayət etmişdir. Təşkilatın müraciətindən sonra daxil olan cavaba əsasən kart hazırdır, vətəndaş artıq kartı ala bilər.

Sayğac dəyişdirildi – Vətəndaş Paylayıcı elektrik şəbəkəsi tərəfindən siradan çıxmış sayğacın dəyişdirilməməsindən şikayət etmişdir. Daxil olan məktubda bildirilir ki, sayğac dəyişdirilib.

İş həll olunmuşdur – Vətəndaş onun icazəsi olmadan yoldaşı tərəfindən uşaga öz soyadı ilə doğum şəhadətnaməsi götürməsindən şikayət etmişdir. Müraciətdən sonra iş yenidən məhkəməyə verilmiş, işə ədalətli baxılmış və həll olunmuşdur.

Sənədlər vətəndaşa qaytarılıb – Vətəndaş Dövlət Yol Polisin əməkdaşlarının onu əsassız olaraq cərimə edib, rüşvət tələb etmələrindən şikayət etmişdir. Təşkilatın rəsmi müraciətindən sonra vətəndaşdan cavab aldıq ki, polis şöbəsinə dəvət olunub, bütün xərcləri ödənilib, sənədlər ona qaytarılmışdır.
Quba mərkəzi üzrə

Vətəndaşlara subsidiyalar verildi – Vətəndaşlar mərkəzə müraciət edərək onların əkin sahəsinin becərilməsi üçün verilən subsidiyanın bələdiyyə sədri tərəfindən mənimsənilməsindən şikayət etmişdirlər. Mərkəzin müraciətindən sonra rayon prokurorluğundan cavab daxil olmuş, işin baxılması üçün Ədliyyə Nazirliyinin nəznində Bələdiyyələrlə iş üzrə  Mərkəzinə göndərildiyi bildirilmişdir. Nəticə etibarı ilə vətəndaşlar şəxsən ofisə gələrək onlara çatan subsidiyanın bələdiyyə sədri tərəfindən qaytarıldığı bildirmişlər.

Vətəndaşın şikayətinə baxıldı - Vətəndaş mərkəzə gəlib Polis Şöbəsi tərəfindən onun şikayətinə baxılmaması və cavablandırılmamasından şikayətlənmişdir. Təşkilatın müraciətindən sonra vətəndaş ofisə gələrək ona rəsmi cavab verildiyini bildirmişdir.

Müavinat ödənildi – Vətəndaş yeni anadan olan uşağa görə müavinatın verilməməsinə görə Dövlət Sosial Müdafiə Fondundan şikayətlə müraciət etmişdir. Daxil olan məktubun cavabına əsasən vətəndaşin müavinəti ödənildiyi bildirilmişdir.

Pensiya yenidən hesablandı - Pensiyanın düzgün hesablanmamasından şikayətlənən vətəndaş mərkəzə müraciət etmişdir. Təşkilatın müdaxiləsindən sonra ofisə rəsmi məktub daxil olub, pensiya yenidən hesablanmış və təxminən 3 dəfəyə qədər artırılmışdır.  
Məsələ müsbət həll olundu - Vətəndaş Daşınmaz Əmlakın Dövlət Reyestr Xidməti tərəfindən çıxarışın verilməməsi və səbəbin izah edilməməsindən şikayət etmişdir. Lahiyənin köməyi nəticəsində vətəndaş şəxsən ofisə gələrək çıxarışın aldığını bildirib. 
Müraciəti müsbət həll olundu - Elektrik enerjisinin sərfiyyatına görə artıq ödəmə tələbi ilə vətəndaş mərkəzə müraciət etmişdir. Təşkilatın müraciətinə əsasən vətəndaş şəxsən müraciət edərək məsələnin həll edildiyin bildirmiş. 

Qətnamə icra edilməkdədir - Vətəndaş icra vərəqəsinin verilməməsinə görə Appelyasiya məhkəməsindən şikayət etmişdir. Təşkilatın müraciətindən sonra mərkəzə məktub daxil olub, qətnamənin icra edilməsi üçün rayon məhkəməsinə göndərildiyi bildirilir.

Şəki mərkəzi üzrə
Əmək haqqılar ödənildi – İşçilərin əmək hüquqlarının pozulmasına dair kollektiv müraciət daxil olmuşdur. Təşkilatın müraciətindən sonra AR Əmək və Əhalinin Sosial Müdafiəsi Nazirliyi nəzdində Dövlət Əmək Müfəttişliyindən məktub daxil olmuş və buna əsasən vətəndaşlara ödənilməmiş əmək haqlarının verilməsi tam təmin edilmişdir.

Sənədlərin alınması üçün tapşırıq verilmişdir – Yenə də daxil olmuş kollektiv şikayətə əsasən vətəndaşlar torpaqayırma sənədlərinin rəsmiləşdirilməməsindən şikayətlənirdilər. Mərkəzin müdaxiləsindən sonra bələdiyyənin ehtiyat fondundan torpaq payı ölçülərək verilmiş, mülkiyyət hüququna dair Dövlət Aktının alınması üçün lazım olan sənədlər hazırlanaraq aidiyyati üzrə təqdim olunmuşdur. 

� Burada yalnız uğurla həll edilmiş işlərin yalnız bəziləri qeyd olunub. Uğurlu işlərin tam siyahısını əldə etmək üçün 418 11 09 və ya 596 20 38 telefon nömrələri ilə “Şəffaflıq Azərbaycan” İB-yi ilə əlaqə saxlaya bilərsiniz.





